Anexa la Proiectul de hotărâre nr.56/28.07.2025


ORGANIZAREA ACTIVITĂŢII DE  APĂRARE  ÎMPOTRIVA INCENDIILOR
ÎN UNITATEA ADMINISTRATIV TERITORIALĂ COM. TUDOR VLADIMIRESCU – JUDEŢUL BRĂILA

CAPITOLUL I
Scopul şi domeniul de aplicare

	Art.1- Prezenta hotărâre are ca scop reglementarea organizării apărării împotriva incendiilor pe teritoriul comunei TUDOR VLADIMIRESCU.
	Art.2- Apărarea împotriva incendiilor, a vieţii oamenilor şi a bunurilor materiale, constituie o problemă de interes public, cu caracter permanent, la care trebuie să participe, în condiţiile legii, autorităţile administraţiei publice locale precum şi toate persoanele fizice şi juridice aflate pe teritoriul comunei TUDOR VLADIMIRESCU.
	Art.3- Apărarea impotriva incendiilor reprezintă ansamblu integrat de activităţi specifice, măsuri şi sarcini organizatorice, tehnice, operative cu caracter umanitar şi de informare publică, planificate, organizate şi realizate în scopul prevenirii şi reducerii riscurilor de producere a incendiilor şi asigurării intervenţiei operative pentru limitarea şi stingerea incendiilor, în vederea evacuării, salvării şi protecţiei persoanelor periclitate, protejării bunurilor şi mediului împotriva efectelor situaţiilor de urgenţă determinate de incendii.
	Pentru limitarea propagării şi stingerea incendiilor, precum şi pentru limitarea şi înlăturarea efectelor acestora, consiliul local şi persoanele juridice au obligaţia să colaboreze între ele, contribuind cu forţe şi mijloace, pe bază de reciprocitate sau contra unei plăţi.

CAPITOLUL II
Conţinutul organizării activităţii de apărare împotriva incendiilor
Art. 6-	Organizarea apărării împotriva incendiilor presupune:
a) stabilirea structurilor cu atribuţii în domeniul apărării împotriva incendiilor;
b) elaborarea, aprobarea şi difuzarea actelor de autoritate: decizii, dispoziţii, hotărari şi altele asemenea, prin care se stabilesc răspunderi pe linia apărării împotriva incendiilor;
c) elaborarea, aprobarea şi difuzarea documentelor şi evidenţelor specifice privind apărarea împotriva incendiilor;
d) organizarea apărării împotriva incendiilor la locurile de muncă;
e) planificarea şi executarea de controale proprii periodice, in scopul depistării, cunoaşterii şi înlăturării oricăror stări de pericol care pot favoriza iniţierea sau dezvoltarea incendiilor;
f) analiza periodică a capacităţii de apărare împotriva incendiilor;
g) elaborarea de programe de optimizare a activităţii de apărare împotriva incendiilor;
h) îndeplinirea criteriilor şi a cerinţelor de instruire, avizare, autorizare, atestare, certificare, agrementare, prevăzute de actele normative în vigoare;
i) realizarea unui sistem operativ de observare şi anunţare a incendiului, precum şi de alertare în cazul producerii unui astfel de eveniment;
j) asigurarea funcţionării la parametrii proiectaţi a mijloacelor tehnice de apărare împotriva incendiilor;
k) planificarea intervenţiei salariaţilor, a populaţiei şi a forţelor specializate, în caz de incendiu;
l) analizarea incendiilor produse, desprinderea concluziilor şi stabilirea împrejurărilor şi a factorilor determinanţi, precum şi a unor măsuri conforme cu realitatea;
m) reglementarea raporturilor privind apărarea împotriva incendiilor în relaţiile generate de contracte/convenţii;
n) asigurarea formularelor tipizate, cum sunt permisele de lucru cu focul, fişele de instruire.

CAPITOLUL III
       	Structuri cu atribuţii de apărare împotriva incendiilor
Art.7- 	In cadrul autorităţilor administratiei publice locale, de la nivelul comunei TUDOR VLADIMIRESCU, autoritatea executivă (primarul prin aparatul de specialitate) respectiv autoritatea deliberativă (consiliul local), în funcţie de nivelul riscului de incendiu şi de specificul activităţii, s-a constituit, după caz, următoarele structuri cu atribuţii de apărare împotriva incendiilor:
a) persoană responsabilă cu atribuţii in domeniul apărării impotriva incendiilor numită din rândul angajaților proprii;
b) serviciul voluntar pentru situații de urgență al comunei TUDOR VLADIMIRESCU
c) comitetul local pentru situații de urgență de la nivelul UAT TUDOR VLADIMIRESCU
Art.8-	Atribuţiile structurilor prevăzute anterior se stabilesc şi se detaliază astfel încat să permită îndeplinirea obligaţiilor legale care revin conducătorului instituţiei, respectiv autorităţilor administraţiei publice locale.
Art.9- 	Pentru celelalte categorii de salariaţi atribuţiile din domeniul apărării împotriva incendiilor se stabilesc în fişele posturilor.
Art.10- Activităţile de prevenire a incendiilor se desfăşoară de către personalul din compartimentul de prevenire din cadrul serviciului voluntar pentru situaţii de urgenţă, pe baza regulamentului de organizare si funcţionare a serviciului voluntar.
Art.11- Structura organizatorică de apărare împotriva incendiilor specifică unităţii administrativ teritoriale com. TUDOR VLADIMIRESCU este serviciul voluntar pentru situaţii de urgentă, care are avizul de înfiinţare, serviciul fiind de categoria V1.

CAPITOLUL IV
Actele de autoritate, documente specifice şi evidenţe privind apărarea impotriva incendiilor
Art. 12- Actele de autoritate privind apărarea impotriva incendiilor emise de consiliul local sunt:
a) hotărârea de aprobare a planului de analiză şi acoperire a riscurilor aferent unităţii administrativ-teritoriale pe care o reprezintă;
b)  hotărari privind modul de organizare a apărării impotriva incendiilor in unitatea administrativ-teritorială;
c) reguli şi măsuri specifice de apărare impotriva incendiilor, corelate cu nivelul şi natura riscurilor locale;
d)  dispoziţie privind reglementarea lucrului cu foc deschis şi a fumatului;
e)  raportul semestrial de evaluare a capacităţii de apărare impotriva incendiilor;
f)  măsuri de optimizare a capacităţii de apărare impotriva incendiilor;
g)  documente privind serviciul public voluntar pentru situaţii de urgenţă: hotărâre de infiinţare, regulament de organizare şi funcţionare, dispoziţie de numire a şefului serviciului;
h)  dispoziţia de numire a cadrului tehnic sau a personalului de specialitate cu atribuţii in domeniul apărării impotriva incendiilor, conform legii.
Art.13- Documentele specifice privind apărarea impotriva incendiilor emise de primar sunt:
a)  planul de analiză şi acoperire a riscurilor;
b) fişa localităţii, la solicitarea inspectoratului judeţean pentru situaţii de urgenţă,conform modelului prezentat in anexa nr. 6 la Regulamentul de planificare, organizare, pregătire şi desfăşurare a activităţii de prevenire a situaţiilor de urgenţă, aprobat prin Ordinul ministrului administraţiei şi internelor nr. 1.474/2006, publicat in Monitorul Oficial al Romaniei, Partea I, nr. 885 din 31 octombrie 2006; un exemplar din fişa localităţii se trimite la inspectoratul judeţean pentru situaţii de urgenţă;
c) raport de analiză a dotării cu mijloace de apărare impotriva incendiilor, intocmit anual, la o dată anterioară definitivării bugetului local.

CAPITOLUL V
Organizarea activităţii de apărare împotriva incendiilor la locul de muncă
Art.14- Organizarea activităţii de apărare împotriva incendiilor la locul de muncă are ca obiectiv principal asigurarea pentru salariaţi a condiţiilor care să permită acestora ca pe baza cunoştinţelor de care dispun şi cu mijloacele tehnice pe care le au la dispoziţie să acţioneze pentru prevenirea şi stingerea incendiilor, evacuarea şi salvarea utilizatorilor construcţiei, evacuarea bunurilor materiale, precum şi pentru înlăturarea efectelor distructive provocate în caz de incendii, explozii, avarii sau accidente tehnice.
Art. 15. (1) - Organizarea apărării împotriva incendiilor la locul de muncă constă în:
a) prevenirea incendiilor prin evidenţierea materialelor şi dotărilor tehnologice care prezintă pericol de incendiu, surselor posibile de aprindere ce pot apărea şi a mijloacelor care le pot genera, precum şi a măsurilor generale şi specifice de prevenire a incendiilor;
b) salvarea utilizatorilor şi evacuarea bunurilor, prin întocmirea şi afişarea planurilor specifice şi menţinerea condiţiilor de evacuare pe traseele stabilite;
c) instruirea salariaţilor prin elaborarea documentelor specifice instructajului p.s.i. pe locul de muncă, desfăşurarea propriu-zisă a instructajului şi asigurarea certificării efectuării acestuia, precum şi afişarea schemelor de intervenţie sau a instrucţiunilor de apărare împotriva incendiilor;
d) marcarea pericolului de incendiu prin montarea de indicatoare de securitate şi de orientare sau a unor inscripţii ori mijloace de atenţionare;
e) organizarea stingerii incendiilor.

(2) Organizarea intervenţiei de stingere a incendiilor la locul de muncă cuprinde:

a) precizarea corectă a mijloacelor tehnice de alarmare şi alertare a personalului de la locul de muncă, pompierilor voluntari, dispeceratul pompierilor militari, înştiinţarea conducătorului locului de muncă, anumitor categorii de specialişti şi a altor forţe stabilite să participe la stingerea incendiilor;
b) prezentarea sistemelor, instalaţiilor şi a dispozitivelor de limitare a propagării şi de stingere a incendiilor, stingătoarelor şi a altor aparate de stins incendii, mijloacelor de salvare şi protecţie a personalului, precizându-se cantităţile care trebuie să existe la fiecare loc de muncă;
c) stabilirea competenţei echipelor care trebuie să asigure salvarea şi evacuarea persoanelor şi bunurilor;
d) organizarea efectivă a intervenţiei prin nominalizarea celor care trebuie să utilizeze sau să pună în funcţiune mijloacele tehnice din dotare, de stingere şi de limitare a propagării arderii, ori să efectueze manevre sau alte operaţiuni la instalaţiile utilitare şi, după caz, la echipamente şi utilaje tehnologice.
    (3) Datele privind organizarea activităţii de apărare împotriva incendiilor la locul de muncă se înscriu într-un formular tipărit pe un material rezistent, de regulă carton, şi se afişează într-un loc vizibil şi mai puţin afectat de incendiu.
(4) Datele se completează de conducătorul locului de muncă şi se aprobă de cadrul tehnic cu atribuţii în domeniul prevenirii şi stingerii incendiilor.
(5) La stabilirea măsurilor specifice de prevenire a incendiilor se au în vedere:
a) prevenirea manifestării surselor specifice de aprindere;
b) gestionarea materialelor şi a deşeurilor combustibile, susceptibile a se aprinde;
c) dotarea cu mijloace tehnice de prevenire şi stingere a incendiilor;
d) verificarea spaţiilor la sfârşitul programului de lucru;
e) parametrii care se au în vedere pe timpul exploatării diferitelor instalaţii, echipamente şi utilaje tehnologice

Planurile de evacuare a persoanelor în caz de incendiu
Art. 16.(1) Planurile de evacuare a persoanelor în caz de incendiu cuprind elemente diferenţiate în funcţie de tipul şi destinaţia construcţiei şi de numărul persoanelor care se pot afla simultan în aceasta şi se intocmesc astfel:
a) pe nivel, dacă se află simultan mai mult de 30 de persoane;
b) pe încăperi, dacă în ele se află cel puţin 50 de persoane;
c) pentru încăperile destinate cazării, indiferent de numărul de locuri.
	(2) Planurile de evacuare se afişează pe fiecare nivel, pe căile de acces şi în locurile vizibile, astfel încat să poată fi cunoscute de către toate persoanele, iar în incăperi, pe partea interioară a uşilor.
	(3) Planul de evacuare se întocmeşte pe baza schiţei nivelului sau a încăperii, pe care se marchează cu culoare verde traseele de evacuare prin uşi, coridoare.
	(4) Pe planurile de evacuare se indică locul mijloacelor tehnice de apărare împotriva incendiilor: stingătoare, butoane şi alte sisteme de alarmare şi alertare a incendiilor.

CAPITOLUL VI
Planificarea şi executarea de controale proprii periodice
Art. 17 - Serviciul voluntar pentru situaţii de urgenţă, prin componenta preventivă, are ca atribuţie principală desfăşurarea de activităţi specifice de prevenire a incendiilor şi de informare a cetăţenilor cu privire la regulile şi măsurile de prevenire a incendiilor, precum şi a comportamentului pe care aceştia trebuie să-l adopte în caz de incendiu. Acest lucru se realizează, în principal, prin:
a) controale periodice planificate, scopul fiind de sprijinire a factorilor de conducere a instituţiilor publice din subordinea consiliului local şi a cetăţenilor în depistarea neregulilor şi deficienţelor de prevenire a incendiilor, precum şi de organizarea activităţii de apărare împotriva incendiilor la locurile de muncă. Controalele de prevenire a incendiilor pot fi efectuate şi ca urmare a unor sesizări ale cetăţenilor.
b) activităţi de instruire periodice.
c) informare publică prin afişe, pliante, postări pe reţele de socializare.
Activităţi de prevenire a incendiilor
Art. 18 – (1) Activităţile de prevenire desfăşurate se finalizează prin întocmirea unor note de control în care se va menţiona: 
a) locurile unde s-a desfăşurat activitatea;
b) aspectele constatate;
c) măsurile luate.
	(2) Notele de control se centralizează, se analizează şi se păstrează la sediul primăriei într-un dosar special constituit.
	(3) Pentru situaţiile deosebite constatate primarul va dispune măsurile care se impun pentru înlăturare a acestora.
	(4) Controlul respectării măsurilor de apărare împotriva incendiilor pe timpul adunărilor sau a manifestărilor pulice se face de către membri ai serviciului voluntar pentru situaţii de urgenţă sau de către alte persoane desemnate de primar şi are în vedere următoarele:
a) supravegherea interdicţiilor privind fumatul şi folosirea focului deschis;
b) asigurarea căilor de acces pentru intervenţie şi evacuare de persoane;
c) interzicerea accesului cu materiale şi substanţe periculoase;
d) evitarea formării de aglomerări de persoane în anumite zone;
e) menţinerea integrităţii indicatoarelor de securitate şi de orientare în caz de incendiu sau alte dezastre;
f) verificarea asigurării mijloacelor de stingere specifice şi a stării de funcţionare a celorlate dotări de prevenire şi stingere a incendiilor;
g) anunţarea cu maximă operativitate a oricărui incendiu observat.
	Controlul respectării măsurilor de apărare împotriva incendiilor la instituţiile de interes local
Art.19- Se va efectua conform planificării anuale de către persoana desemnată din rândul angajaților propria cu atribuții psi și membrii componentei preventive din structura serviciului voluntar pentru situaţii de urgenţă, sub îndrumarea şefului serviciului. În urma controlului se va încheia o notă de constatare, în două exemplare: una va rămâne la constatator, iar cealaltă va fi dată persoanei cu atribuţii de conducere. La sfârşitul semestrului, se va prezenta primarului, centralizat, o informare privind deficienţele şi neregulile privind asigurarea apărării împotriva incendiilor la nivelul UAT.

	Controlul de prevenire a incendiilor la gospodăriile populaţiei.  
Art.20- Se va efectua conform planificării anuale de către membrii componentei preventive din structura serviciului voluntar pentru situaţii de urgenţă, sub îndrumarea şefului serviciului. Pe timpul controalelor, membrii componentei preventive vor avea asupra lor ghidul pentru desfăşurarea controlului privind modul de respectare a normelor de prevenire şi stingere a incendiilor la gospodăriile populaţiei şi Carnetul cu Note de control. Nota de control se va completa în două exemplare: una va rămâne la constatator, iar celălalt va fi dat cetăţeanului.
	
Metodologia desfăşurării controlului de prevenire a incendiilor:
Art. 21- Componenta preventivă din cadrul serviciului voluntar pentru situaţii de urgenţă, va întreprinde următoarele aspecte:
a) studierea legislaţiei în vigoare pe linie de p.s.i. şi a ultimelor documente de control;
b) prezentarea la conducătorul obiectivului şi informarea acestuia de obiectivele controlului;
c) executarea controlului de prevenire, acordarea asistenţei tehnice de specialitate factorilor de conducere din obiectivul controlat;
d) informarea utilizatorilor obiectivului controlat privind obligaţiile ce le revin pe linie de p.s.i. şi modul practic de acţiune în caz de incendiu;
e) întocmirea notei de control în două exemplare;
f) analiza activităţii de p.s.i. în prezenţa consiliului de administraţie, directorului;
g) informarea asupra deficienţelor şi neconformităţilor privind apărarea împotriva incendiilor a consiliului de administraţie, directorului, primarului şi consiliului local, iar când nu se poate face nimic pe plan local informarea Inspectotratului pentru Situaţii de Urgenţă ,, Dunărea “ al judeţului Brăila;
h) verificarea periodică a stadiului îndeplinirii măsurilor de p.s.i.  stabilite în documentele de control încheiate de organele de control abilitate conform legii.

CAPITOLUL VII
	Organizarea activităţii de instruire și pregătire în domeniul prevenirii şi stingerii incendiilor la nivelul unităţii administrativ teritoriale
Art. 22- (1) Prin dispoziţia primarului se va organiza activitatea de instruire în domeniul prevenirii şi stingerii incendiilor la nivelul unităţii administrativ teritoriale Com. TUDOR VLADIMIRESCU, astfel:
a) organizarea activităţii de prevenire a salariaţilor din primărie şi a instituţiilor din subordinea primăriei  conform O.M.A.I. nr. 712/2005;
b) stabilirea unei tematici orientative anuale pentru a aduce la cunoştinţă salariaților actele normative, reglementările specifice şi regulile de prevenire şi stingere a incendiilor.
c) informarea cetățenilor asupra regulilor de prevenire și stingere a incendiilor

(2) Informațiile vor fi structurate pe următoarele probleme:
a) obligaţii, răspunderi şi sarcini care revin cetăţenilor din actele normative care reglementează activitatea de apărare împotriva incendiilor;
b) cauzele, regulile şi măsurile de prevenire a incendiilor specifice gospodăriilor populaţiei sau ansamblurilor de locuit în comun;
c) supravegherea şi educarea copiilor pentru a nu fi implicaţi în producerea de incendii ca urmare a jocului acestora cu focul;
d) apărarea împotriva incendiilor a culturilor agricole şi fondului forestier;
e) analizarea unor incendii înregistrate în alte localităţi şi cunoscute din materialele publicate în mass-media.
(3) Aducerea la cunoştinţa cetăţenilor a regulilor de prevenire și stingere a incendiilor se realizează prin:
      a) materiale tipărite şi afişate la sediul primăriei şi în alte locuri frecventate de locuitori;
      b) prezentarea lor în cadrul unor adunări locale;
      c) cu ocazia manifestărilor cu public numeros.

CAPITOLUL VIII
Modul de executare a lucrărilor cu foc deschis
Art. 23- Prin dispoziţia primarului se va reglementa modul de executare a lucrărilor cu foc deschis la nivelul unităţii administrativ teritoriale, activitate care presupune:
a) stabilirea, dacă este cazul, a locurilor, unde periodic sau permanent se pot efectua lucrări cu foc deschis (topirea bitumului, arderea reziduurilor combustibile, curăţări prin ardere) şi a persoanelor care le supraveghează;
b) stabilirea locurilor (zonelor), cu pericol de incendiu în care este interzisă utilizarea focului deschis;
c) nominalizarea persoanelor care au dreptul să emită permis de lucru cu foc;
d) descrierea procedurii de emitere, semnare, aducere la cunoştinţă şi păstrare a permisului de lucru cu foc;
e) întocmirea unei instrucţiuni specifice de prevenire a incendiilor pentru astfel de lucrări, care să fie ţinută de executant asupra sa şi prelucrată cu acesta înainte de începerea lucrării.

CAPITOLUL IX
Reglementarea fumatului
        Art. 24- Reglementarea fumatului din punct de vedere al prevenirii incendiilor este obligatorie în cadrul fiecărui operator economic sau al fiecărei instituții publice și se face prin dispoziție scrisă, dată de persoana cu atribuții de conducere. 
Se interzice fumatul în toate spațiile publice închise, spațiile închise de la locul de muncă, mijloacele de transport în comun, locurile de joacă pentru copii și în imediata proximitate ale acestora.
Se interzice fumatul în spaţiile de colectare a ambalajelor şi deşeurilor combustibile.
Se interzice complet fumatul în unitățile sanitare, de învățământ, precum și în cele destinate protecției și asistenței copilului, de stat și private. 
Se interzic pentru elevii din toate unitățile de învățământ fumatul, precum și utilizarea tuturor categoriilor de produse care conțin tutun, a țigaretelor electronice, a flacoanelor de reumplere pentru țigaretele electronice, a dispozitivelor electronice pentru încălzirea tutunului și a produselor destinate inhalării fără ardere din înlocuitori de tutun, a (pouch-urilor) pliculețelor cu nicotină pentru uz oral și a produselor destinate inhalării fără ardere din înlocuitori de tutun. 
Se interzice vânzarea la bucată a țigaretelor, țigărilor de foi și cigarillos. 
Se interzice comercializarea produselor din tutun în unitățile sanitare și cele de învățământ, de stat și private. 
Locurile pentru fumat se stabilesc prin acte de autoritate aprobate de personalul de conducere de la nivelul fiecărei entități și se amenajează  conform prevederilor legale.
Locurile pentru fumat stabilite în exteriorul clădirilor sunt amplasate la o distanță mai mare de 40 m față de locurile în care există pericol de explozie: gaze și lichide combustibile, explozivi, vapori inflamabili etc., 10 m față de locurile în care există materiale solide combustibile: lemn, textile, hârtie, carton asfaltat, bitum, și 50 m față de culturile de cereale păioase în perioada coacerii și recoltării sau de zonele împădurite. 
Locul stabilit pentru fumat, se dotează și semnalizează conform legislației în vigoare cu pictogramă ”LOC PENTRU FUMAT”,  și se prevede cu:
- scrumiere sau vase cu apă, nisip sau pământ
- instrucțiuni afișate, cuprinzând măsuri de prevenire a incendiilor și reguli de comportare în caz de incendiu
- mijloace tehnice de apărare împotriva incendiilor
   Depunerea în scrumiere a altor deșeuri de materiale combustibile, cum sunt hârtia, cartonul, textilele, este interzisă. 
  Golirea scrumierelor în coșurile de gunoi sau în alte locuri în care există materiale combustibile este interzisă. 
  Aruncarea la întâmplare a resturilor de țigări sau chibrituri aprinse este interzisă.

   Reglementarea lucrărilor cu foc deschis la arderea miriștii, vegetației uscate și a resturilor vegetale 
            La arderea miriștii, vegetației uscate și a resturilor vegetale de la nivelul unității            administrativ-teritoriale, emiterea „Permisului de lucru cu foc”,  se face prin grija primarului, de către șeful serviciului voluntar pentru situatii de urgentă, domnul AMZA MARIUS.
          Arderea miristii se face cu respectarea urmatoarelor prevederi generale:  
		a) conditii meteorologice fara vant;  
		b) parcelarea miristii in suprafete de maximum 10 ha, prin fasii arate;  
		c) izolarea zonei de ardere fata de cai de comunicatie, constructii, culturi agricole vecine, instalatii, fond forestier, prin executarea de fasii arate;  
		d) desfasurarea arderii numai pe timp de zi;  
		e) asigurarea pana la finalizarea arderii a personalului de supraveghere si stingere a eventualelor incendii;  
		f) asigurarea pentru suprafete de ardere mai mici de 5 ha a substantelor si mijloacelor de stingere necesare;  
		g) asigurarea, in cazul suprafetelor de ardere mai mari de 5 ha, a unui plug, a unei cisterne cu apa, a mijloacelor de tractare si a personalului de deservire;  
	Arderea vegetatiei uscate si a resturilor vegetale se executa cu respectarea urmatoarelor prevederi generale:  
		a) conditii meteorologice fara vant;  
		b) colectarea in gramezi a vegetatiei uscate si a resturilor vegetale in cantitati astfel incat arderea sa poata fi controlata;  
		c) executarea arderii in zone care sa permita propagarea focului la fondul forestier/constructii si sa nu afecteze retelele electrice, de comunicatii, conductele de transport gaze naturale, produsele petroliere ori alte bunuri materiale combustibile;  
		d) curatarea de vegetatie a suprafetei din jurul fiecarei gramezi pe o distanta de 5 m;  
		e) desfasurarea arderii numai pe timp de zi;  
		f) asigurarea mijloacelor si materialelor pentru stingerea eventualelor incendii;  
		g) supravegherea permanenta a arderii;  
		h) stingerea totala a focului inainte de parasirea locului arderii;  
		i) interzicerea acoperirii cu pamant a focarelor
	Arderea miristii, vegetatiei uscate si a resturilor vegetale se executa numai dupa obtinerea permisului de lucru cu focul.
	Se excepteaza de la prevedere executarea arderii vegetatiei uscate si a resturilor vegetale in cadrul gospodariei cetatenesti.   
	In conditiile respectarii, dupa caz, a prevederilor legale, se eliberează permisul cu foc, primarul transmite un exemplar din permisul de lucru cu focul celui care solicita permiterea executarii arderii miristii, vegetatiei uscate sau resturilor vegetale, iar pe cel de-al doilea serviciului voluntar pentru situatii de urgenta.    
	Zona de siguranta a drumurilor nationale si judetene se curata obligatoriu de vegetatia uscata si resturile vegetale de catre administratorii acestora si, dupa caz, de proprietarii de drept ai terenurilor.  

Reglementarea executării lucrărilor cu foc deschis. 
Reglementarea executării lucrărilor cu foc deschis sub orice formă în cadrul instituțiilor/operatorilor economici fără aprobarea persoanelor în drept, este interzisă. 
Lucrările se vor executa, dacă este cazul, numai pe baza „Permisului de lucru cu foc”, eliberat de către persoana numită, și după executarea instructajului pentru astfel de lucrări. Instructajul special pentru lucrări periculoase se execută înainte de începerea unor lucrări în timpul cărora pot apărea situaţii generatoare de incendiu din cauza manifestării unor surse specifice de aprindere sau a creării unor atmosfere potenţial explozive ori se poate favoriza producerea unor situaţii de urgenţă. 
Lucrările care fac obiectul unui astfel de instructaj se referă la: lucrări de sudare, lucrări de polizare și șlefuire, lucrări de tăiere sau lipire cu flacară, lucrări care pot provoca scântei, arcuri electrice sau scurtcircuite, lucrări de topire a bitumului sau asfaltului, lucrări de curăţire prin arderea unor materiale, aparate, conducte tehnologice sau conductoare electrice, aplicarea unor materiale de protecţie din care se pot degaja cu uşurinţă vapori şi gaze inflamabile şi/sau explozive.

Reglementarea colectării deșeurilor. 
   Deşeurile şi reziduurile combustibile, utilizate ori rezultate din procesul tehnologic, se colecteaza ritmic, dar obligatoriu la terminarea programului şi se depun în locurile destinate depozitării sau distrugerii lor, astfel încât pe locurile de activitate să fie în permanenţă , curăţenie.
Deşeurile şi reziduurile de lichide combustibile sau cele din materiale solide (cârpe, câlţi, bumbac, rumeguş etc.) care conţin astfel de produse se colectează în cutii sau vase metalice ori cu căptuşala metalică interioară, prevăzute cu capac, amplasate în locuri fără risc de incendiu şi marcate.
	Deşeurile, reziduurile şi ambalajele combustibile care se reutilizează se vor depozita cu asigurarea distanţelor de siguranţă faţă de clădiri, instalaţii, culturi agricole, suprafeţe împădurite şi materiale combustibile, în raport de natura şi proprietăţile fizico-chimice ale acestora.
	Ambalajele metalice, din materiale plastice sau sticlă reutilizabile, se curaţă, se spală sau neutralizează de restul de conţinut cu materiale adecvate şi se depozitează în locuri special destinate.
	Deşeurile, reziduurile şi ambalajele combustibile care nu se mai reutilizează, se vor distruge prin ardere în crematorii amenajate şi amplasate astfel încât să nu pună în pericol viaţa oamenilor, clădirile, instalaţiile, culturile agricole, suprafeţele împădurite şi materiale combustibile. 
Pe teritoriul UAT Comuna TUDOR VLADIMIRESCU distrugerea deşeurilor şi rezidurilor combustibile nu se face  prin ardere;
    	 Deşeurile şi ambalajele combustibile care se reutilizează se depozitează, cu asigurarea distanţelor de siguranţă faţă de clădiri, în funcţie de natura şi de proprietăţile fizico-chimice ale acestora.
            Materialele şi substanţele care prezintă pericol de autoaprindere se păstrează conform instrucţiunilor producătorului, luându-se măsuri de control şi prevenire a fenomenului de autoaprindere.
Execută şi răspunde de această activitate persoanele nominalizate prin acte de autoritate la nivelul fiecărei entități.

CAPITOLUL X
Căi de acces, de evacuare şi de intervenţie
Art.25- (1) Căile de acces, de evacuare şi de intervenţie trebuie să fie menţinute în permanenţă, în orice anotimp, practicabile şi curate. Această obligaţie le revine persoanelor juridice sau fizice care administrează construcţiile, instalaţiile, sistemele, dispozitivele sau mijloacele respective. Administratorii în cauză vor semnala prin indicatoare, potrivit prevederilor legale în vigoare, prezenţa unor asemenea mijloace şi vor atenţiona asupra regulilor care trebuie respectate.
(2) Blocarea căilor de acces, de evacuare şi de intervenţie cu materiale care reduc lăţimea sau înălţimea liberă de circulaţie stabilită ori care prezintă pericol de incendiu sau explozie, precum şi efectuarea unor modificări la acestea, prin care se înrăutăţeşte situaţia iniţială, sunt interzise.
(3) Peste şanţurile sau săpăturile executate de căile de acces, de evacuare şi de intervenţie se vor amenaja treceri (podeţe) bine consolidate sau se vor asigura căi ocolitoare, semnalizate corespunzător.
(4) Căile de acces, de evacuare şi de intervenţie se vor marca cu indicatoare de securitate, conform reglementărilor legale în vigoare, asfel încât traseele acestora să poată fi recunoscute cu uşurinţă, atât ziua, cât şi noaptea, de persoanele care le utilizează în caz de incendiu.

CAPITOLUL XI
   Organizarea activităţilor în perioadele caniculare şi/sau secetoase
Art. 26- În perioadele caniculare sau secetoase primarul va elabora un program de măsuri speciale care să contracareze efectele negative ale acestora în sfera prevenirii şi stingerii incendiilor. Măsurile speciale trebuie să cuprindă:
a) identificarea şi nominalizarea sectoarelor de activitate în care creşte riscul de incendiu în condiţiile caracteristice temperaturilor atmosferice ridicate şi lipsei de precipitaţii;
b) interzicerea utilizării focului deschis în zonele afectate de uscăciune avansată;
c) restricţionarea efectuării, în anumite intervale din timpul zilei, a unor lucrări care creează condiţii favorizante pentru producerea de incendii prin degajări de substanţe volatile sau supraîncălziri excesive;
d) asigurarea protejării faţă de efectul direct al razelor solare a recipientelor, rezervoarelor şi a altor tipuri de ambalaje, care conţin vapori inflamabili sau gaze lichefiate sub presiune prin depozitare la umbră (copertine, şoproane deschise etc.) sau, după caz, prin răcire cu perdele de apă rece;
e) îndepărtarea din locurile unde se află a obiectelor optice (inclusiv a cioburilor de sticlă) care pot acţiona în anumite condiţii drept concentratori ai razelor solare;
f) intensificarea patrulărilor în zonele cu culturi agricole şi în cele frecventate pentru agrement în locuri cu vegetaţie forestieră;
g) asigurarea rezervelor de apă pentru incendiu şi verificarea zilnică a situaţiei existente;
h) mediatizarea incendiilor determinate de efectele sezonului canicular şi secetos prin detalierea cauzelor şi a împrejurărilor favorizante.

CAPITOLUL XII
Analiza activităţii de apărare împotriva incendiilor
Art.27- Activitatea de apărare împotriva incendiilor se analizează, de regulă, anual, cu prilejul finalizării controalelor şi după producerea incendiilor. Analiza se desfăşoară pe bază de raport sau informare întocmită persoana responsabilă cu activitatea de prevenire și stingere a incendiilor de la nivelul UAT Comuna TUDOR VLADIMIRESCU și de şeful serviciului voluntar pentru situaţii de urgenţă.
	Aspectele discutate pe timpul analizei se consemnează într-un proces verbal, iar deciziile care se iau se aprobă printr-o hotărâre care se divizează persoanelor interesate.





